Kestävää ja vastuullista lääkkeiden käyttöä –Lääkehoidon päivä 13.3.

Vuosittain vietettävä Lääkehoidon päivä on lääkkeiden käyttäjien, sosiaali- ja terveydenhuollon ammattilaisten sekä alan opiskelijoiden yhteinen teemapäivä. Teemapäivän tavoitteena on rohkaista lääkkeiden käyttäjiä kysymään ja keskustelemaan lääkkeistään ja omasta lääkehoidostaan. Lääkehoidon päivästä vastaa Kansallinen Lääkeinformaatioverkosto Fimea.

Etelä-Karjalan hyvinvointialueen lääkitysturvallisuusasiantuntija Katri Melto-Ojalainen kertoo, että tämän vuoden teemapäivä ohjaa kiinnittämään huomiota turvalliseen lääkkeiden käyttöön.

– Lääkkeen käyttäjän on tärkeää tietää, mikä on oman lääkehoidon tavoite, mihin vaivaan lääke on määrätty ja miksi sitä tulee käyttää. Jos on epävarma lääkkeen käytöstä, niin aina tulee kysyä hoitavalta henkilöltä tai omasta apteekista.

Teemapäivä keskittyy myös lääkkeiden ympäristövaikutuksiin. Kaikki vanhentuneet tai käyttämättä jääneet lääkkeet ovat lääkejätettä. Lääkejäte on aina vaarallista jätettä, joka voi aiheuttaa erityistä vaaraa tai haittaa terveydelle tai ympäristölle. Lääkejätteitä ei saa koskaan laittaa sekajätteeseen tai huuhtoa viemäriin. Lääkejäte tulee palauttaa aina apteekkiin, josta se lähetetään vaarallisen jätteen käsittelylaitokselle. Kotien lääkejätteen voi viedä apteekkiin maksutta.

– Myös tyhjentyneen lääkepullon pohjalle tai inhaloitavan lääkkeen antolaitteeseen jää lääkejäämiä. Nämäkin tulee palauttaa aina apteekkiin. Kuten myös käytetyt kipugeelituubit ja nikotiinilaastarit, kertoo Katri Melto-Ojalainen.

Lääkitysturvallisuusasiantuntija muistuttaa myös käyttämään lääkkeitä aina lääkärin tai apteekkihenkilökunnan ohjeiden mukaan. Lääkkeen ottajan tulee seurata lääkehoidon suotuisia vaikutuksia ja mahdollisia haittavaikutuksia sekä kertoa niistä lääkärille, hoitajalle tai apteekkiin.

Katri Melto-Ojalainen vinkkaa vielä, että LOTTA Lääkehoidon onnistumiset tarkistuslistan avulla voi itse tarkistaa, että lääkehoito on kunnossa. Lääkehoidon tarkistuslista on kehitetty yli 65-vuotiaille lääkkeiden käyttäjille.

Lääkehoidon päivän webinaari to 13.3. klo 13 on tarkoitettu jokaiselle

Teemapäivän päätapahtumana torstaina 13.3. klo 13 Fimea järjestää verkossa kaikille avoimen ja maksuttoman webinaarin. Webinaarin nimenä on “Valinnoilla on väliä – Lääkkeiden oikea käyttö on ympäristöteko”. Verkkotapahtumassa annetaan myös ohjeita, mitä tehdä vanhentuneille lääkkeille, ja miten palauttaa lääkkeitä apteekkiin.

Linkki webinaariin:
Valtakunnallinen Lääkehoidon päivä 13.3.2025 13.00-15.15

Linkit:

Ohjeita turvalliseen lääkehoitoon, selkopuhevideo:
https://fimea.fi/vaestolle/laakkeiden_oikea_kaytto/ohjeita-turvalliseen-laakehoitoon

Lääkehoidon onnistumisen tarkistuslista LOTTA – kahdeksan kysymystä lääkehoidostasi:
https://fimea.fi/vaestolle/laakkeiden_oikea_kaytto/varmistu-laakehoitosi-turvallisuudesta

Lääkehoidon onnistumisen tarkistuslista LOTTA (pdf):
Lääkehoidon onnistumisen tarkistuslista – LOTTA

Linkki webinaariin:
Valtakunnallinen Lääkehoidon päivä 13.3.2025 13:00-15:15

Lisätietoja:

Katri Melto-Ojalainen, lääkitysturvallisuusasiantuntija, puh. 040 651 1480, katri.melto-ojalainen@ekhva.fi